Έτοιμες για «πόλεμο» με αυτοσχέδια φονικά όπλα είναι ομάδες κρατουμένων, όπως φάνηκε και από τις άγριες συμπλοκές το πρωί της Τρίτης στις φυλακές Κορυδαλλού. Οι κρατούμενοι συγκρούστηκαν με μαχαίρια, έσπασαν τα διαχωριστικά κιγκλιδώματα και φέρονται να βγήκαν στον προαύλιο χώρο, ενώ επιχείρησαν να καταλάβουν και το διοικητήριο. Xρειάστηκε η επέμβαση ανδρών των ΕΚΑΜ και της ΟΠΚΕ για να αντιμετωπιστεί η κατάσταση.



Τα «φονικά ευρήματα» της αστυνομίας για τις μάχες σώμα με σώμα των συμμοριών από τις έρευνες στις φυλακές Κορυδαλλού συγκλονίζουν. Σε πέντε ώρες ερευνών, σε τρεις πτέρυγες των φυλακών Κορυδαλλού, εντοπίστηκαν τάβλες με καρφιά, κοντάρια με λόγχες, τζάμια με μονωτικές ταινίες για λάβες, και μεγάλα αυτοσχέδια μαχαίρια, «χατζάρια» ή «γιαταγάνια» όπως τα λένε οι φυλακισμένοι.



Αξιωματικοί της αστυνομίας κάνουν δε λόγο για «διευθυντήρια του εγκλήματος» που απλώνουν τα πλοκάμια τους μέσα και έξω από τις φυλακές. Είναι ενδεικτικό ότι τους τελευταίους μήνες 18 κρατούμενοι έχασαν τη ζωή τους σε σωφρονιστικά καταστήματα, εκ των οποίων οι οχτώ στον Κορυδαλλό.



















Πηγή: skai.gr